P. Hrušovský, poslanec: (2006-08-02):
Programové vyhlásenie, ktoré nám predložil pán premiér Robert Fico a jeho koaliční partneri, poslanecký klub Kresťanskodemokratického hnutia nepodporí a nevysloví dôveru tejto vláde. Pre Kresťanskodemokratické hnutie je tento dokument tak z politického, ako aj z odborného hľadiska neprijateľný. Osem rokov bolo Kresťanskodemokratické hnutie súčasťou vládnej koalície. KDH sa nemá za čo hanbiť. Boli sme to my, ktorí sme pripomínali chyby minulosti. Boli sme to my, ktorí sme nechceli zabudnúť na utrpenie a bolesť mnohých ľudí prežité v totalitných režimoch. Boli sme to my, ktorí sme chceli uchovať v pamäti národa ich zjazvené duše. Naše hnutie bolo vždy súčasťou zápasu o pravdu aj demokraciu. Aj vďaka Kresťanskodemokratickému hnutiu získalo Slovensko naspäť svoju hrdosť a medzinárodné uznanie. Podporovali sme každého, kto chcel prispieť k zlepšeniu pomerov. Spolu s proreformnými politickými partnermi sme sa pokúsili modelovať tvár tejto krajiny. Sme sklamaní, že dnešná koalícia, ktorá sa uchádza o dôveru, nedáva jasne najavo, akú tvár Slovensku želá. Namiesto toho si nasadzuje masky. Pred voľbami to bola maska nemilosrdnej kritiky, ktorá nenechávala kameň na kameni a išla vláde po krku. Po voľbách tu je salónna maska uvedomených administrátorov, ktorí sľubujú dodržať ekonomické parametre. Ako to však chce dosiahnuť, keď zároveň sľubuje štedrý sociálny štát, to sa už v programe vlády nedozviete. Čo je pravdivým posolstvom pre túto krajinu a pre jej občanov. Stačilo pár dní a niektoré masky padli predčasne. Pred voľbami sme počúvali, že strašíme vládou Smer – HZDS – SNS, že je to len taktika a výmysel protivníkov. Tiež sme nezabudli na sľuby, že bude zostavená vláda, ktorá bude medzinárodne akceptovaná. Maska padla. Slovensko nie je ďaleko od tichej medzinárodnej izolácie. Vláda ešte nezačala vládnuť a už musí vysvetľovať najbližším susedom výroky predsedu koaličnej strany. Namiesto zastavenia týchto prešľapov sme dokonca svedkami ich obhajoby. Pred voľbami sme boli zavalení sľubmi o kontrole moci. Dnes, aj podľa programového vyhlásenia vlády, sa obávame opaku, jej koncentrácie a obmedzenia kontroly. Pripomeniem obsadenie väčšiny predsedov parlamentných výborov, k tomu výbor pre európske záležitosti, ktorý má vládu kontrolovať a na jeho čele mal teda byť, som o tom presvedčený, predstaviteľ opozície. Nie, tento výbor dostala do rúk koalícia, ktorá takto bude kontrolovať vlastnú vládu. Pridám ešte pochybnosti, ktoré vyslovujú koaliční predstavitelia o Špeciálnom súde, špeciálnej prokuratúre, Ústavnom súde či médiách. Pred voľbami sme boli kritizovaní za netransparentnosť. Dnes máme brať ako samozrejmosť, že médiá nebudú informované o rokovaniach Koaličnej rady, o novom riaditeľovi Slovenskej informačnej služby a o niektorých postojoch premiéra vlády Slovenskej republiky. Pred voľbami tu bola maska najlepších odborníkov. Po voľbách škraboška padla a vidíme len zúfalý nedostatok expertov a reálnych riešení. Opäť sa pýtam, akú tvár chce táto koalícia pre Slovensko, nie masku, ctené dámy a páni, ale tvár. Ak by aj dnešná koalícia chcela niektoré jej črty modelovať, je tu nemálo rozporov. „Vláda chce,“ citujem teraz z programového vyhlásenia vlády, „prvoradú pozornosť venovať vzťahom so susednými krajinami. Naším cieľom je komplexný rozvoj spolupráce v politickej, hospodárskej a kultúrnej oblasti.“ A ďalej citujem: „Vláda bude rozvíjať regionálnu spoluprácu, predovšetkým v rámci V-4. Vláda Slovenskej republiky sa bude usilovať o to, aby zoskupenie slúžilo ako nástroj presadzovania spoločne definovaných záujmov vrátane Európskej únie.“ Sme však svedkami, ako sa pán premiér necitlivo správa voči jednému z členov V-4 a s pohŕdaním komentuje vyslovené obavy. Takže, pán premiér, sa vás pýtam: Ktorá maska je pre vás pravdivá? Vláda chce podporovať proces ratifikácie Zmluvy o Ústave pre Európu. Doterajší dokument potvrdil, že text ide proti národným záujmom a suverenite členských krajín Európskej únie. Premiér a koalícia hovoria, že budú zase brániť národné záujmy krajiny. Pýtam sa: Kde je teda pravda? Mrzí ma, že sa na slovenskú politickú scénu vrátila hrubozrnná rétorika, ktorá svojou agresivitou ničí krehký konsenzus v oblasti práv národnostných menšín. Je žalostné, ak nová vláda zľahčuje tento problém konštatovaním, že nejde o porušenie Trestného zákona. Páni a dámy z novej koalície, nie všetko treba vidieť len v paragrafoch a kódexoch. Politická kultúra sa nedá do nich vtesnať. Buď politici sú slušní, alebo nie. Aj oni výrazne vytvárajú tvár krajiny. Len pár slov či konfrontačných vyjadrení ju dokáže dokaličiť na dlhé obdobie. Kresťanskodemokratické hnutie akceptuje, že došlo k vystriedaniu moci. Nastúpila vláda, ktorá sa hlási k ľavicovým hodnotám. K nim patrí silný sociálny obsah, ako aj zvýraznenie úlohy štátu. Nemožno to však robiť tak, aby sa spoločnosť vychýlila zo svojej rovnováhy. Máme obavy, že úspešní ľudia budú v tejto krajine trestaní za svoj úspech, že solidarita so sociálne slabšími nebude mať systematické základy a reálne ciele, že bude vynútená. To nie je správna cesta. Takáto cesta rozdeľuje ľudí na úspešných a ukrivdených. Dokáže vyvolať také negatívne postoje a emócie, ktoré by boli pre Slovensko škodlivé. Kresťanskodemokratické hnutie vníma sociálne otázky veľmi jasne. Treba ich však riešiť systémovo a účelne. Dámy a páni, Slovensko sa pomaly vyrovnáva so svojou minulosťou. Pre Kresťanskodemokratické hnutie je to dlhodobý program, ktorý sa nedá uskutočniť za jedno volebné obdobie. Nasledujúce roky, keď si pripomenieme aj 20. výročie novembrových udalostí, však budú podľa nás výrazným krokom späť. Otvorene to pomenujem. Sme prekvapení, koľko ministrov tejto vlády má za sebou členstvo v Komunistickej strane a to nie je pre tvár krajiny dôležité. Z tejto tváre krajiny zostávame smutní. Smer vyhral voľby, je to v poriadku, je to legitímne a rešpektujeme to. Vytvoril vládu takú, akú chcel, aj na to má právo. Smer a jeho koaliční partneri však nepovedali jasne v programovom vyhlásení vlády, ako chcú so svojou mocou naložiť. Sme pripravení konštruktívne spolupracovať všade tam, kde to bude tvár Slovenska skrášľovať. Budeme však ostražití. Chceme byť kvalifikovanou, prísnou, ale spravodlivou opozíciou. Našou úlohou však vždy bude aj strhávanie falošných masiek, ktoré by chceli tvár krajiny vylepšovať umelo, len na jednu sezónu. Máme tradíciu v obhajobe ľudských práv, na ktorú sme hrdí. Nenaučili sme sa to oportunisticky len včera a iba preto, že v Európskej únii to letí. Dámy a páni, občania sa na nás môžu spoľahnúť. Pričiníme sa o to, aby masky padli a tvár Slovenska nestratila vľúdnosť. Ďakujem za počúvanie. (Potlesk.)